Filmanmeldelse: «The Huntsman: Winters's War»
ACTION/EVENTYR/FANTASY «THE HUNTSMAN: WINTER'S WAR» USA. Regi: Cedric Nicolas-Troyan. 12 år.Med: Charlize Theron, Chris Hemsworth, Jessica Chastain, Emily Blunt. Vi snakker en ytterst gjennomført gull-, sølv- og is-belagt type oppfølger av en tre år gammel rimelig suksess, som dog ble mest kjent for at daværende huntsman Kristen Stewart hadde en affære med daværende regissør Rupert Sanders. Dette er et Snøhvit-eventyr komplett uten Snøhvit, men med tilsiktet grimmere eventyr-stil og -tone, som de tidvis fæle eventyrsamlerne brødrene Grimm gjerne skrev dem. Filmen beviser godt og grundig hvordan kulisser, kostymer og data-animering kan ta fullstendig luven fra enhver fornuftig historie. Dronningsøstrene Ravenna og Freya behersker sine land med umåtelig forfengelighet, ren ondskap og fiks faenskap. Mot dem skal de menneskeligere krigsslavene The Huntsmen fremstille mykere egenskaper og verdier. Og, om mulig: kjærlighet. Det blir kliss, tull, forvirring og omtrentlige usannsynligheter – alt tilpasset de dataanimerte mulighetene. Lavmålet er for øvrig en serie utsøkt kleine dverg-vitser – fremført av dem vi egentlig skulle like. O elendighet! JON SELÅS
En godt eksempel på hvor lite en glitrende overflate kan skjule et helt forferdelig manus.